CELEX: 52020DP0161
Language: el
Date: 2020-06-18 00:00:00
Title: Απόφαση του Ευρωπαϊκού Κοινοβουλίου της 18ης Ιουνίου 2020 σχετικά με τη σύσταση ειδικής επιτροπής για τις εξωτερικές παρεμβάσεις, συμπεριλαμβανομένης της παραπληροφόρησης, σε όλες τις δημοκρατικές διαδικασίες εντός της Ευρωπαϊκής Ένωσης, και τον καθορισμό των αρμοδιοτήτων, της αριθμητικής σύνθεσης και της διάρκειας της θητείας της (2020/2683(RSO))

8.9.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 362/186
            
         
      P9_TA(2020)0161
      Σύσταση ειδικής επιτροπής για τις εξωτερικές παρεμβάσεις, συμπεριλαμβανομένης της παραπληροφόρησης, σε όλες τις δημοκρατικές διαδικασίες εντός της Ευρωπαϊκής Ένωσης, και τον καθορισμό των αρμοδιοτήτων, της αριθμητικής σύνθεσης και της διάρκειας της θητείας της
      Απόφαση του Ευρωπαϊκού Κοινοβουλίου της 18ης Ιουνίου 2020 σχετικά με τη σύσταση ειδικής επιτροπής για τις εξωτερικές παρεμβάσεις, συμπεριλαμβανομένης της παραπληροφόρησης, σε όλες τις δημοκρατικές διαδικασίες εντός της Ευρωπαϊκής Ένωσης, και τον καθορισμό των αρμοδιοτήτων, της αριθμητικής σύνθεσης και της διάρκειας της θητείας της (2020/2683(RSO))
      (2021/C 362/41)
      
         Το Ευρωπαϊκό Κοινοβούλιο,
      
      
                  —
               
               
                  έχοντας υπόψη την πρόταση της Διάσκεψης των Προέδρων,
               
            
                  —
               
               
                  έχοντας υπόψη τη Συνθήκη για την Ευρωπαϊκή Ένωση (ΣΕΕ),
               
            
                  —
               
               
                  έχοντας υπόψη τη Συνθήκη για τη λειτουργία της Ευρωπαϊκής Ένωσης (ΣΛΕΕ),
               
            
                  —
               
               
                  έχοντας υπόψη τον Χάρτη των Θεμελιωδών Δικαιωμάτων της Ευρωπαϊκής Ένωσης, και ιδίως τα άρθρα 7, 8, 11, 12, 39, 40, 47 και 52,
               
            
                  —
               
               
                  έχοντας υπόψη τη Σύμβαση για την προάσπιση των δικαιωμάτων του ανθρώπου και των θεμελιωδών ελευθεριών, και ιδίως τα άρθρα 8, 9, 10, 11, 12, 13, 16 και 17, καθώς και το πρωτόκολλο της εν λόγω Σύμβασης, και ιδίως το άρθρο 3,
               
            
                  —
               
               
                  έχοντας υπόψη το άρθρο 207 του Κανονισμού του,
               
            
                  A.
               
               
                  λαμβάνοντας υπόψη ότι οι εργασίες της ειδικής επιτροπής που συστήνεται με την παρούσα απόφαση θα πρέπει να έχουν ως αποτέλεσμα μια κοινή, ολιστική και μακροπρόθεσμη προσέγγιση όσον αφορά την αντιμετώπιση των στοιχείων που αποδεικνύουν ξένη παρέμβαση στους δημοκρατικούς θεσμούς και τις δημοκρατικές διαδικασίες της ΕΕ και των κρατών μελών της, όχι μόνο πριν από όλες τις σημαντικές εθνικές και ευρωπαϊκές εκλογές αλλά σε σταθερή βάση σε ολόκληρη την ΕΕ, υπό πολλές και διάφορες μορφές, μεταξύ των οποίων εκστρατείες παραπληροφόρησης σε παραδοσιακά μέσα και μέσα κοινωνικής δικτύωσης για τη διαμόρφωση της κοινής γνώμης, κυβερνοεπιθέσεις κατά κρίσιμων υποδομών, άμεση και έμμεση χρηματοδοτική στήριξη, καθώς και οικονομικός εξαναγκασμός πολιτικών παραγόντων και υπονόμευση της κοινωνίας των πολιτών·
               
            
                  B.
               
               
                  λαμβάνοντας υπόψη ότι όλα τα καταγγελλόμενα περιστατικά ξένης παρέμβασης σε δημοκρατικές διαδικασίες και θεσμούς αποτυπώνουν ένα συστηματικό μοτίβο που επαναλαμβάνεται τα τελευταία χρόνια·
               
            
                  Γ.
               
               
                  λαμβάνοντας υπόψη ότι οι προσπάθειες από κρατικούς φορείς τρίτων χωρών και μη κρατικούς παράγοντες να επηρεάσουν τη λειτουργία της δημοκρατίας στην ΕΕ και τα κράτη μέλη της, καθώς και η μέσω κακόβουλης παρέμβασης άσκηση πίεσης στις αξίες που κατοχυρώνονται στο άρθρο 2 ΣΕΕ, αποτελούν μέρος μιας ευρύτερης τάσης που βιώνουν οι δημοκρατίες σε παγκόσμιο επίπεδο·
               
            
                  Δ.
               
               
                  λαμβάνοντας υπόψη ότι οι ξένες παρεμβάσεις χρησιμοποιούνται σε συνδυασμό με οικονομικές και στρατιωτικές πιέσεις με σκοπό να βλάψουν την ευρωπαϊκή ενότητα·
               
            
               
                  1.
               
               
                  αποφασίζει να συστήσει ειδική επιτροπή για τις ξένες παρεμβάσεις, συμπεριλαμβανομένης της παραπληροφόρησης, σε όλες τις δημοκρατικές διαδικασίες εντός της Ευρωπαϊκής Ένωσης, με τις ακόλουθες αρμοδιότητες:
                  
                              α)
                           
                           
                              να διενεργήσει διεξοδική ανάλυση των ερευνών που δείχνουν ότι έχουν παραβιαστεί ή καταστρατηγηθεί κρίσιμοι εκλογικοί κανόνες, ειδικότερα δε οι ισχύουσες διατάξεις για τη διαφάνεια της χρηματοδότησης των προεκλογικών εκστρατειών, με καταγγελίες για πολιτική χρηματοδότηση από πηγές τρίτων χωρών μέσω διαφόρων νόμιμων και παράνομων διαύλων και δωρεών από αχυρανθρώπους·
                           
                        
                              β)
                           
                           
                              να εντοπίσει πιθανούς τομείς που απαιτούν νομοθετικά και μη νομοθετικά μέτρα τα οποία μπορούν να έχουν ως αποτέλεσμα την παρέμβαση πλατφορμών μέσων κοινωνικής δικτύωσης, με σκοπό την επισήμανση περιεχομένου που κοινοποιείται από μποτ, την επανεξέταση αλγορίθμων, ώστε να γίνουν όσο το δυνατόν πιο διαφανείς ως προς τους παράγοντες που τους οδηγούν να εμφανίζουν, να προβιβάζουν, να κοινοποιούν, να υποβιβάζουν ή να αφαιρούν περιεχόμενο, και το κλείσιμο λογαριασμών προσώπων που συμμετέχουν σε συντονισμένη μη αυθεντική διαδικτυακή συμπεριφορά ή σε παράνομες δραστηριότητες που αποσκοπούν στη συστηματική υπονόμευση των δημοκρατικών διαδικασιών ή στην υποκίνηση ρητορικής μίσους, χωρίς να τίθεται σε κίνδυνο η ελευθερία της έκφρασης·
                           
                        
                              γ)
                           
                           
                              να συμβάλει στην τρέχουσα συζήτηση σχετικά με τον τρόπο ενίσχυσης της ευθύνης για την αντιμετώπιση των ξένων παρεμβάσεων, συμπεριλαμβανομένης της παραπληροφόρησης, σε όλες τις δημοκρατικές διαδικασίες εντός της Ευρωπαϊκής Ένωσης, όχι αποκλειστικά από τις δημόσιες αρχές αλλά και σε συνεργασία με τις εταιρείες τεχνολογίας και μέσων κοινωνικής δικτύωσης και με τον ιδιωτικό τομέα γενικότερα, με σκοπό να ευαισθητοποιηθούν σχετικά με τον ρόλο, το καθήκον και την ευθύνη τους όσον αφορά την αντιμετώπιση ξένων παρεμβάσεων χωρίς να υπονομεύεται η ελευθερία της έκφρασης·
                           
                        
                              δ)
                           
                           
                              να εκτιμήσει τα εθνικά μέτρα που μπορούν να επιβάλουν αυστηρούς περιορισμούς στις πηγές πολιτικής χρηματοδότησης, δεδομένου ότι οι ξένοι παράγοντες έχουν βρει νόμιμες και παράνομες οδούς για να παρακάμπτουν τις εθνικές νομοθεσίες και προσφέρουν κεκαλυμμένη στήριξη στους συμμάχους τους με δάνεια από ξένες τράπεζες, με παροχές αξίας σε είδος, μέσω συμφωνιών αγοράς και εμπορικών συμφωνιών, μέσω εταιρειών-βιτρινών, μέσω μη κερδοσκοπικών οργανισμών, μέσω δωρεών από αχυρανθρώπους, μέσω αναδυόμενων τεχνολογιών που προσφέρουν ανωνυμία, μέσω διαδικτυακών διαφημίσεων, μέσω εξτρεμιστικών διαδικτυακών μέσων ενημέρωσης και μέσω της διευκόλυνσης χρηματοπιστωτικών δραστηριοτήτων· να εντοπίσει πιθανούς τομείς που απαιτούν τη λήψη μέτρων σχετικά με τη χρηματοδότηση πολιτικών κομμάτων και πολιτικών εκστρατειών·
                           
                        
                              ε)
                           
                           
                              να προτείνει συντονισμένη δράση σε επίπεδο ΕΕ για την αντιμετώπιση των υβριδικών απειλών, μεταξύ των οποίων κυβερνοεπιθέσεις σε στρατιωτικούς και μη στόχους, δικτυοπαραβιάσεις και διαρροές που θέτουν στο στόχαστρο νομοθέτες, δημόσιους υπαλλήλους, δημοσιογράφους, πολιτικά κόμματα και υποψηφίους, καθώς και κυβερνοκατασκοπεία με στόχο την κλοπή εταιρικών δικαιωμάτων διανοητικής ιδιοκτησίας και ευαίσθητων δεδομένων πολιτών, δεδομένου ότι οι απειλές αυτές δεν μπορούν να αντιμετωπιστούν από τις εθνικές αρχές μεμονωμένα, ούτε με την απλή αυτορρύθμιση του ιδιωτικού τομέα, αλλά απαιτούν συντονισμένη, πολυεπίπεδη και πολυμερή προσέγγιση· να εκτιμήσει ποιος είναι ο αντίκτυπος που έχουν στην ασφάλεια οι απειλές αυτές, οι οποίες μπορούν να έχουν σοβαρές πολιτικές, οικονομικές και κοινωνικές επιπτώσεις για τους Ευρωπαίους πολίτες·
                           
                        
                              στ)
                           
                           
                              να διερευνήσει την εξάρτηση της ΕΕ από ξένες τεχνολογίες στις αλυσίδες εφοδιασμού κρίσιμων υποδομών, μεταξύ των οποίων οι υποδομές διαδικτύου, συμπεριλαμβανομένων του υλισμικού, του λογισμικού, των εφαρμογών και των υπηρεσιών, και να εξετάσει τις ενέργειες που είναι αναγκαίες για την ενίσχυση της δυνατότητας αντιμετώπισης της στρατηγικής επικοινωνίας τρίτων και για την ανταλλαγή πληροφοριών και βέλτιστων πρακτικών στον συγκεκριμένο τομέα· να στηρίξει και να ενθαρρύνει τον συντονισμό μεταξύ των κρατών μελών όσον αφορά την ανταλλαγή πληροφοριών, γνώσεων και ορθών πρακτικών, προκειμένου να αντιμετωπιστούν οι απειλές και οι υφιστάμενες ελλείψεις·
                           
                        
                              ζ)
                           
                           
                              να προσδιορίσει, να αξιολογήσει και να προτείνει τρόπους αντιμετώπισης των παραβιάσεων της ασφάλειας εντός των θεσμικών οργάνων της ΕΕ·
                           
                        
                              η)
                           
                           
                              να αντιμετωπίσει τις εκστρατείες πληροφόρησης και τη στρατηγική επικοινωνία κακόβουλων τρίτων χωρών, συμπεριλαμβανομένων αυτών που διεξάγονται μέσω εγχώριων ευρωπαϊκών παραγόντων και οργανισμών, οι οποίες πλήττουν τους στόχους της Ευρωπαϊκής Ένωσης και δημιουργούνται για να επηρεάσουν την ευρωπαϊκή κοινή γνώμη, προκειμένου να καταστεί δυσχερέστερη η επίτευξη κοινής θέσης της ΕΕ, μεταξύ άλλων για θέματα της ΚΕΠΠΑ και της ΚΠΑΑ·
                           
                        
                              θ)
                           
                           
                              να προσφύγει σε όλες τις συναφείς υπηρεσίες και τα θεσμικά όργανα της ΕΕ και των κρατών μελών της, αν το θεωρήσει σκόπιμο και αποτελεσματικό για την εκτέλεση της εντολής της·
                           
                        
            
               
                  2.
               
               
                  τονίζει ότι η σύσταση της ειδικής επιτροπής θα ληφθεί υπόψη από τις αρμόδιες μόνιμες επιτροπές στο πλαίσιο των εργασιών τους·
               
            
               
                  3.
               
               
                  αποφασίζει ότι οι αρμοδιότητες, το προσωπικό και οι διαθέσιμοι πόροι των μόνιμων επιτροπών του Κοινοβουλίου που είναι αρμόδιες για θέματα τα οποία αφορούν την έγκριση, την παρακολούθηση και την εφαρμογή της νομοθεσίας της Ένωσης που συνδέεται με τον τομέα αρμοδιότητας της ειδικής επιτροπής δεν θα επηρεαστούν ούτε θα επικαλυφθούν και, ως εκ τούτου, δεν θα μεταβληθούν·
               
            
               
                  4.
               
               
                  αποφασίζει ότι, εφόσον στις εργασίες της ειδικής επιτροπής περιλαμβάνεται η εξέταση αποδεικτικών στοιχείων εμπιστευτικού χαρακτήρα ή μαρτυριών που περιλαμβάνουν δεδομένα προσωπικού χαρακτήρα, ή περιλαμβάνονται ανταλλαγές απόψεων ή ακροάσεις με αρχές και φορείς με αντικείμενο εμπιστευτικές πληροφορίες, συμπεριλαμβανομένων επιστημονικών μελετών ή τμημάτων αυτών που έχουν καθεστώς εμπιστευτικότητας σύμφωνα με το άρθρο 63 του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου (1), οι συνεδριάσεις διεξάγονται κεκλεισμένων των θυρών· αποφασίζει, περαιτέρω, ότι οι μάρτυρες και οι εμπειρογνώμονες έχουν το δικαίωμα να δίνουν διευκρινίσεις ή να καταθέτουν κεκλεισμένων των θυρών·
               
            
               
                  5.
               
               
                  αποφασίζει ότι ο κατάλογος των ατόμων που προσκαλούνται στις δημόσιες συνεδριάσεις, ο κατάλογος των παρόντων και τα πρακτικά αυτών των συνεδριάσεων δημοσιοποιούνται·
               
            
               
                  6.
               
               
                  αποφασίζει ότι τα εμπιστευτικά έγγραφα που λαμβάνει η ειδική επιτροπή αξιολογούνται σύμφωνα με τη διαδικασία που ορίζεται στο άρθρο 221 του Κανονισμού του· αποφασίζει επίσης ότι οι πληροφορίες αυτές χρησιμοποιούνται αποκλειστικά για τους σκοπούς της σύνταξης της τελικής έκθεσης της ειδικής επιτροπής·
               
            
               
                  7.
               
               
                  αποφασίζει ότι η ειδική επιτροπή θα αριθμεί 33 μέλη·
               
            
               
                  8.
               
               
                  αποφασίζει ότι η θητεία της ειδικής επιτροπής θα είναι 12 μήνες και ότι η εν λόγω θητεία αρχίζει να ισχύει από την ημερομηνία της συνεδρίασης συγκρότησης σε σώμα·
               
            
               
                  9.
               
               
                  αποφασίζει ότι η ειδική επιτροπή μπορεί να υποβάλει στο Κοινοβούλιο ενδιάμεση έκθεση και ότι θα υποβάλει τελική έκθεση που θα περιλαμβάνει τα πραγματικά πορίσματα και συστάσεις για τα μέτρα και τις πρωτοβουλίες που πρέπει να ληφθούν, με την επιφύλαξη των αρμοδιοτήτων των μονίμων επιτροπών σύμφωνα με το παράρτημα VI του Κανονισμού του.
               
            
         (1)  Κανονισμός (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (ΕΕ L 309 της 24.11.2009, σ. 1).